
        
            
                
            
        

    
	Ressenyes

	«La divertida segona aventura de la colla jove del projectes els porta a afrontar un projecte terrorífic, però demostra que la gestió de projectes no fa por si la fas pas a pas.»

	— Peter Taylor, The Lazy Project Manager

	 

	«Aquest llibre és tan fantàstic que me’l vaig llegir tot d’una tirada! No podia deixar-lo!»

	— Adara Burns, 9 anys.

	 

	«L’elecció d’una història de por és molt encertada i atractiva per als joves lectors, i generarà una bona combinació d’emocions positives i curiositat. Gràcies a l’ús del llenguatge i les eines de gestió de projectes, els passos per construir una casa embruixada es visualitzen d’una manera molt instructiva i intuïtiva.»

	— Walter Ginevri, PMP, PgMP, PMI-ACP – President del Capítol del PMI del Nord d’Itàlia (Dissenyador i promotor del programa educatiu “Projectes del Futur”)

	 

	«M’ha agradat molt aquest llibre! L’Amanda continua sent el meu personatge preferit i m’ha encantat tornar a llegir sobre ella. També m’ha agradat conèixer la directora Moldiva — la professora més esgarrifosa de totes! Ha estat una història divertida i m’ha agradat llegir-la amb el meu pare. Ens ho vam passar molt bé parlant sobre la part de la planificació fins que tot va tenir sentit. Igual que el primer llibre, aquesta història m’ajuda a entendre millor què fa el meu pare a la feina! Gràcies, Gary!»

	— Talia Adams, 11 anys.

	 

	«Aquest no és simplement un conte per anar a dormir, sinó un llibre que realment demana als nens que treballin junts i en parlin. Espero de debò que els nens que el llegeixin s’animin a reunir-se a les seves aules i parlar-ne. És una eina d’aprenentatge meravellosa per a mestres i pares — per a mi, aquest és el seu valor real. Un cop més, gràcies per escriure un llibre que he pogut compartir amb la meva filla.»

	— Tony Adams, PMP, MPM

	 

	«El projecte de la casa embruixada més terrorífica mai vista! és una lectura divertida i educativa per a nens. Presenta les pràctiques de la gestió de projectes en un format tangible que els nens poden començar a comprendre. És un recurs excel·lent per a l’ensenyament a l’aula sobre les moltes facetes de la gestió de projectes. Recomanaria aquest llibre a qualsevol persona que busqui una lectura divertida o que vulgui ensenyar als seus fills habilitats valuoses de gestió de projectes.»

	— Natalie Smith, professora de 6è-7è, Escola Puketaha.

1. Atrapada enlloc

	—Au! —va cridar l’Amanda mentre s’agafava el clatell amb les dues mans. Es va girar ràpidament sobre el seu pupitre per veure qui li havia estirat els cabells.

	—Què tens? —L’Oliver Winston somreia satisfet mentre es reclinava sobre la cadira del seu pupitre i alçava les dues potes davanteres. S’estava assegurant de ser fora de l’abast de l’Amanda en cas que ella tractés d’agafar-lo.

	—Per què has fet això? —va exigir l’Amanda mentre s’agafava els cabells.

	—Fer què? —L’Oliver va deixar de somriure a l’instant. La seva aparença de «jo soc innocent» estava emmarcada per un rínxol ondulat de cabells rossos. A ella no l’enganyava, tenia una malèvola brillantor als ulls que no encaixava amb la seva expressió d’innocència.

	—Hi ha cap problema allà darrere? —va preguntar el senyor Lawrence, el seu professor de matemàtiques de primer curs de l’institut. Era alt i espigat, amb els cabells blancs i arrissats i duia unes ulleres de muntura platejada que se sostenien al bell mig del seu nas, llarg i prim. Normalment, somreia molt, però ara mateix semblava molest. No li agradaven gens les interrupcions.

	L’Oliver es va asseure recte ràpidament i va deixar caure les potes del davant de la cadira sobre el terra dur. 

	—No, senyor Lawrence.

	L’Amanda va fulminar amb la mirada l’Oliver mentre murmurava:

	—Això no quedarà així. —I tot seguit va girar el cap en direcció al professor:— No, senyor.

	—Bé, aleshores estigueu quiets i presteu atenció —Es va girar cap a la pissarra, on escrivia un problema de matemàtiques perquè el resolgués la classe.

	L’Amanda es va ficar els seus llargs cabells castanys per dintre del coll de la camisa, assegurant-se que no fos fàcil per l’Oliver d’arribar-hi. Va agafar el seu llapis i començà a escriure a la seva llibreta el problema que hi havia a la pissarra, tot i que la seva ment no era precisament a la lliçó de matemàtiques.

	L’institut era dur. L’Amanda havia estat una de les nenes més altes de l’escola de primària, però ara era de nou una de les «petites», i això l’empipava una mica.

	S’havia canviat a l’Institut A. J. Walkins després de l’estiu, juntament amb dues de les seves millors amigues: la Becky Petrov i la Susan Cartwright. Elles anaven a classes diferents de matemàtiques, la qual cosa significava que l’Amanda no tenia cap amic o amiga a la seva classe. Almenys, no encara. Hi havia un munt de nois i noies que venien d’una altra escola de primària, i n’estava començant a conèixer uns quants.

	L’Alice Wong era la seva altra millor amiga, però com que era un any més petita encara anava a l’escola de primària J. P. Watson. Tot i que les dues escoles eren a tocar, una al costat de l’altra, semblava que l’Alice vivia en un altre món. Almenys encara podien veure’s a l’esplai.

	El germà petit de l’Amanda, en Ben, anava a la mateixa classe de sisè que l’Alice, juntament amb els seus tres millors amics, amb els quals l’Amanda es portava més o menys bé. En Tim i en Tom O’Rilley eren bessons, i la major part del temps es portava bé amb ells, però trobava empipador en James. En James era el germà petit de la Susan, motiu pel qual havia de ser mínimament educada amb ell.

	Bé... potser els nois ja no eren tan empipadors com ho havien arribat a ser abans. Nois i noies van treballar plegats l’any passat per construir una fantàstica casa a l’arbre, i la van acabar just a temps per gaudir-la durant tot l’estiu. «Nou plataformes, cinc nivells...», va sospirar. «Sí, possiblement els nois ja no eren tan empipadors, i van tenir algunes bones idees.» 

	«Sembla que fos fa molt de temps», pensava mentre s’allisava els cabells amb la mà esquerra. Va fer girar el llapis sobre la mà dreta i va començar a solucionar el problema de matemàtiques a la llibreta.

	Feia tot el possible per ignorar l’altre problema. «Ara hi ha altres nois empipadors dels quals preocupar-se, i només som al setembre!» Es va fregar distretament el clatell i va tornar a escriure a la seva llibreta.

	 

	 

	
2. El rei del turó

	En Ben va estirar les cames amb força mentre intentava arribar encara més amunt amb el gronxador. Es va imaginar fent voltes senceres, una vegada i una altra, però fins ara només havia aconseguit arribar una vegada per sobre de la barra aquest any. «Potser la pròxima vegada.»

	Va deixar que el gronxador s’anés aturant a poc a poc i finalment va frenar amb els talons perquè s’aturés del tot. Les seves sabates noves ja estaven esgarrapades i començaven a gastar-se. Es va aixecar del gronxador i va mirar al voltant del pati, somrient.

	A en Ben li agradava l’escola aquest any.

	Bé, potser no la part de l’escola en si, amb totes les classes, haver d’estudiar i aquestes coses, però li agradava ser un dels «nens grans» de l’escola de primària. També havia crescut una mica els últims mesos, de manera que era més alt que tots els «nens petits». Els seus cabells castanys foscos espinosos, que destacaven per sobre de la seva pell marró clar, el feien semblar encara més alt; cosa que ja li anava bé.

	Sí, la vida li somreia!

	En Ben estava a la mateixa classe que en Tim, en Tom i l’Alice, però en James tenia una tutoria diferent aquest any, cosa que volia dir que estaven en classes diferents la major part del dia. Clar que el veia al pati i durant l’hora de dinar, però li feia pena que no estigués a la mateixa classe. «Suposo que no tots els canvis són bons», va sospirar.

	La part positiva era que els quatre nois havien decidit apuntar-se a l’esplai, de manera que podrien passar més temps junts, fer acampades, torrar núvols de sucre sobre fogueres i fer altres coses divertides. Anirien al seu primer campament un parell de setmanes després de Halloween.

	La seva germana Amanda i les seves amigues s’havien apuntat a l’esplai l’any anterior i havien après moltes coses interessants que els havien ajudat a construir una casa a l’arbre impressionant; de manera que no podia ser tan dolent.

	En Ben i els seus amics havien començat a treballar per obtenir un diploma de primers auxilis. Després de l’incident en què en Ben s’havia trencat la cama, tots havien acordat que seria un bon diploma per aconseguir.

	Just en aquell moment, va sonar la campana i en Ben va començar a caminar cap a la seva classe. Va veure a en Tim i a en Tom entrar a la classe mentre girava a la cantonada. En Ben es va aturar davant de la porta de la classe i es va girar per observar el passadís de l’escola. «Sí, soc el rei del turó!» Va entrar a la classe i es va asseure al costat d’en Tim quan sonava la segona campana.

	En Tim i en Tom ja havien tret les llibretes i tenien els llapis a punt. En Ben va somriure amplament als bessons i va treure la seva llibreta just quan el mestre començava a escriure a la pissarra.

3. Una idea esbojarrada

	—James, m’estàs escoltant? —Estava mirant per la finestra, amb la ment viatjant a altres llocs, quan el mestre se li va adreçar.

	—Hmm, què passa, Sr. Chang?

	—Estava dient que demà farem una assemblea extraordinària. El director Jenkins té un anunci especial a fer —va dir amb una ganyota el Sr. Chang. Tenia una mica de calba, amb una franja de cabells negres i blancs als costats. També portava un petit bigoti negre i una barba llarga i fina que es movia mentre parlava.

	En James es va passar els dits per l’espessa cabellera rossa mentre es girava per mirar cap endavant. No es pentinava ni res semblant, estava intentant aixecar-se una mica els cabells perquè li agradava tenir-los despentinats. S’havia vist reflectit quan mirava per la finestra i s’havia trobat massa pentinat. «No ho puc permetre!», va pensar.

	Va sospirar i va picar amb el llapis a l’escriptori mentre el mestre continuava parlant a la resta de la classe.

	L’endemà, tota l’escola es va reunir al gimnàs, amb els nens asseguts a terra amb les cames encreuades mirant cap a l’escenari. Hi havia un petit faristol allà al damunt amb un micròfon. La Sra. Altworthy, la secretària de tota la vida de l’escola, s’assegurava que funcionés bé. Va picar el micròfon i va fer un senyal amb el cap en sentir el grinyol dels altaveus. Es va col·locar darrere del faristol i va baixar el micròfon per apropar-se’l a la boca. Era força baixeta, així que els nens que eren més a prop de l’escenari només veien la part superior dels seus cabells blancs enrinxolats. 

	—El director Jenkins té un anunci especial i una convidada especial —va dir mentre es retirava al costat de l’escenari per deixar pas al director Jenkins, que entrava per l’altre costat i s’acostava al faristol. Era d’alçada mitjana i una mica rabassut, amb la pell fosca i una cabellera negra amb alguns cabells que començaven a tornar-se grisos.

	—Bon dia, nens —va somriure el director mirant cap al gimnàs. Tothom estimava el director Jenkins.

	Després d’una pausa breu, els nens van respondre a l’uníson:

	—Bon dia, director Jenkins —mentre en James s’aguantava un badall.

	—Avui tenim una convidada especial amb nosaltres, i, com ha mencionat la Sra. Altworthy, tenim un anunci molt especial —va començar el Sr. Jenkins mentre feia un gest cap a un costat de l’escenari. 

	Una dona alta i ben vestida amb una llarga jaqueta fosca va sortir a l’escenari i es va apropar per situar-se al costat d’ell, a la vora del faristol. Tenia la pell pàl·lida, una cara prima i uns cabells negres i llargs, que havia recollit amb un mocador al clatell. En Tim la va mirar fixament. «Sembla una mica una vampiressa», va pensar.

	—Aquesta és la directora Moldiva, de l’Institut Wilkins. Va traslladar-se aquí l’any passat des de Romania. Com sabeu, el seu institut és just al costat de la nostra escola i molts de vosaltres hi teniu germans o germanes.

	—Millor allà que aquí —va murmurar en Ben. Va somriure imaginant la seva germana gran com a una de les nenes petites de l’institut aquest any.

	El director Jenkins va continuar:

	—La directora Moldiva i jo hem estat parlant d’algunes idees sobre com us podem ajudar a preparar-vos per al futur, i crec que us agradaran. 

	Va apartar-se i va fer un gest perquè la directora Moldiva agafés el micròfon.

	Va agafar els extrems del faristol amb ambdues mans. Tenia els dits llargs i pàl·lids amb ungles de color vermell. En Tim va fer un pas enrere, només una mica. Va donar un cop de colze a en Tom. 

	—Transsilvània no és a Romania? —va xiuxiuejar.

	En Tom es va posar el dit als llavis per demanar silenci.

	—Ben segur que esteu familiaritzats —va començar ella— amb l’emparellament dels nens més grans amb els més petits. Aquest és un sistema de mentoria per ajudar els estudiants més petits i donar als més grans l’oportunitat de guiar els més petits.

	Va fer una pausa i va mirar els estudiants reunits al gimnàs. Els va fer un somriure que els va enlluernar.

	«Les seves dents semblen molt afilades», va pensar en Tim. Es va estremir incòmode. Mirava directament cap a ell?

	—El director Jenkins i jo hem parlat durant setmanes, i volem fer una activitat especial per promoure la col·laboració entre l’institut i l’escola de primària.

	Molts nens van fer un gemec, perquè estaven contents d’haver-se alliberat a la fi dels seus germans més grans per un temps.

	—Així i tot, volem que això sigui divertit per a tothom; així que tenim un anunci especial a fer. 

	Va fer un pas al costat i va fer un gest perquè el director Jenkins tornés a apropar-se al faristol.

	En Tim va respirar alleujat quan ella es va apartar; era una mica esgarrifosa i semblava com si l’estigués mirant fixament mentre parlava.

	El director Jenkins es va aclarir la veu. 

	—Farem un concurs, amb equips formats per nens de l’institut i de l’escola primària. Cada equip ha de tenir almenys dos nens, un de cada escola. Podeu fer equips més grans, si voleu, però heu de tenir una barreja prou equitativa d’estudiants de les dues escoles. Si no coneixeu ningú a l’institut amb qui fer equip, us ajudarem a trobar un company. —Tots els nens miraven cap a l’escenari. Va continuar:— La setmana vinent serem a l’octubre, i hem pensat que seria divertit fer un concurs per veure qui pot fer la millor decoració de Halloween.

	Els nens es miraven els uns als altres, somrients. «Això podria ser interessant», va pensar en James. Es va asseure més recte per tenir una millor visió de l’escenari.

	—Hi haurà premis per a les millors decoracions. Els tres primers equips guanyaran... —Va fer una pausa. Ara els nens estaven molt atents.— una bossa de llaminadures de xocolata per a cada membre de l’equip. El segon lloc, a més, també rebrà un dinar especial el divendres a la cafeteria de l’escola.

	«Oh, això significa que hauré de patir el dinar amb carn sorpresa dels divendres!», va pensar en Tom.

	—L’equip guanyador també podrà gaudir d’un festí victoriós al Palau de la Pizza.

	La sala va esclatar d’alegria i els nens parlaven amb entusiasme. 

	—Jo guanyaré! —va cridar en Ben. 

	En Tim i en Tom es van fer una mirada còmplice: «Havia de ser en Ben».

	—Els formularis d’inscripció els trobareu al passadís, prop de secretaria —va cridar el director Jenkins. Quasi no es va poder sentir a causa del soroll dels nens emocionats. Va començar a dir alguna cosa més, però va canviar d’idea. Només va somriure i va saludar amb la mà mentre marxava de l’escenari.

	La directora Moldiva el va seguir fins a la vora de l’escenari i es va aturar. Quan va arribar a les escales, es va girar per mirar una última vegada els estudiants. En Tim es va trobar a si mateix mirant-la directament als ulls. Va patir una sacsejada. Ella va parpellejar a poc a poc, va girar el cap i després va baixar ràpidament les escales i va sortir per la porta lateral, darrere del director Jenkins.

	En Tim la mirava mentre se n’anava, amb el seu llarg abric negre (o era una capa?) onejant darrere seu. «Sense dubte és una vampiressa, però tant de bo que no ho sigui!» Va patir una altra sacsejada just abans d’anar a parlar amb en James.

	 

	
4. No compteu amb mi!

	—Era realment esgarrifosa —va dir l’Alice quan van tornar a l’aula.

	En Tim va fer un gest afirmatiu amb el cap. 

	—Jo crec que és una vampiressa.

	—No siguis ximple —va dir en Ben—. És simplement alta i prima, amb cabells foscos i pell pàl·lida... i té els dits llargs i ossuts amb ungles vermelles... i les dents afilades i blanques... i una llarga jaqueta negra... —Va fer una pausa.— D’acord, potser sembla una vampiressa, però això no vol dir que ho sigui.

	—Per què creus, si no, que vol que fem decoracions de Halloween? Als vampirs els encanta Halloween, no han d’amagar-se ni res! —va afegir l’Alice—. Per què no fem un projecte de Nadal o d’Acció de Gràcies o quelcom així?

	En Tom va arronsar les espatlles. 

	—No importa si és una vampiressa o no. Hem de pensar en què volem fer per aquest concurs. Vull anar pel primer o pel tercer lloc; no vull haver de menjar la carn sorpresa dels divendres un altre cop!

	—No oblidem que també hem d’incloure gent de l’institut —va recordar l’Alice—. I ja tinc les persones adequades al cap...

	—No! —va protestar en Ben—. No, no, no, no, no! No vull treballar amb la meva germana!

	En Tim va donar una palmellada a l’espatlla a en Ben. 

	—Vinga, no és tan dolent. Va ser molt bonic treballar amb ella a la casa de l’arbre.

	En Ben va sacsejar el cap. 

	—Potser tu ho penses, però jo visc a la mateixa casa. És empipadora i no para de dir-me què fer, com si tingués dret o alguna cosa així.

	—Tim, recorda que en Ben no va treballar amb nosaltres a la casa de l’arbre a causa de l’accident. Així que realment no coneix l’Amanda com nosaltres —va recordar en Tom.

	—Que no... que no... que no vaig treballar a la casa de l’arbre?!? —va esbufegar en Ben. La cara se li havia posat de color vermell fosc.— Jo vaig ser qui va començar la casa de l’arbre abans que ningú! Vaig trobar l’arbre! Va ser idea meva!

	—Bé, és cert, tu vas començar l’antiga casa de l’arbre, però ens vam rendir amb aquella. Ens referim a la casa de l’arbre de debò que vam acabar tots plegats amb les noies —va corregir en Tom.

	—Recorda, hi vas jugar tot l’estiu amb nosaltres —va dir en Tim.

	En Ben semblava que explotaria. 

	—Però va ser idea meva! 

	Va marxar trepitjant molt fort cap a la seva taula i es va asseure just quan el professor entrava a l’aula. 

	—Segur que us ha hipnotitzat a tots —va rondinar entre les dents. Va treure la llibreta i la va deixar caure sobre la taula. El professor es va girar i el va mirar amb cara de desaprovació— Jo no treballaré amb ella! —murmurava per si mateix.

	[image: Spacer-Pen]

	A l’hora de dinar, en Tim, en Tom i l’Alice es van asseure junts a una taula de pícnic a un costat del pati de l’escola. Havien decidit discutir idees per a la decoració de Halloween mentre dinaven. En James es va apropar i es va asseure amb ells.

	—On és en Ben? —va preguntar.

	—Allà —En Tom va assenyalar a l’altra banda del pati, on en Ben estava assegut tot sol.

	—Què està fent allà? —va arrufar el nas en James.

	—Rondinant —va dir l’Alice—. No vol treballar amb la seva germana al projecte de Halloween.

	—Ja veig —va dir en James—. Per què no voldria..., oh, ja recordo que no va acabar la casa de l’arbre amb nosaltres.

	—Està força disgustat amb tot això —va dir en Tim—, perquè diu que tot el tema de la casa de l’arbre va ser idea seva al principi.

	—Quina ximpleria. Tot nen vol construir una casa a l’arbre; ell simplement va trobar l’arbre. —En James va pensar un moment i després va sospirar.— Bé, suposo que aquesta casa de l’arbre sí que va ser idea seva. Voleu que parli amb ell?

